ORDE do 30 de abril de 2010 pola que se suprime un ficheiro de datos de carácter persoal e se modifica outro ficheiro de datos de carácter persoal en materia de voluntariado e participación na Consellería de Traballo e Benestar.
CONSELLERÍA DE TRABALLO E BENESTAR — III. OUTRAS DISPOSICIÓNS — 11/05/2010

A Constitución española, no seu artigo 18.4º, dispón que a lei limitará o uso da informática para garantir a honra e intimidade persoal e familiar dos cidadáns e o pleno exercicio dos seus dereitos.
Neste sentido, a Lei orgánica 15/1999, do 13 de decembro, de protección de datos de carácter persoal, e o Real decreto 1720/2007, polo que se aproba o regulamento de desenvolvemento da Lei orgánica 15/1999, do 13 de decembro, regulan o tratamento de datos de carácter persoal rexistrados en soporte físico, así como toda a modalidade de uso posterior deles polos sectores público e privado. Neste marco a finalidade desta regulación é garantir e protexer os dereitos fundamentais e as liberdades públicas das persoas físicas, e especialmente a súa honra e intimidade, tanto persoal como familiar.
O artigo 20.1º da devandita lei e o artigo 52 do Real decreto 1720/2007, do 21 de decembro, polo que se aproba o Regulamento de desenvolvemento da citada lei, establecen que a creación, modificación ou supresión dos ficheiros das administracións públicas só se poderá facer por medio de disposición xeral publicada no BOE ou no diario oficial correspondente.
A Orde do 24 de xuño de 2008 (DOG nº137, do 16 de xullo) pola que se crean ficheiros de datos de carácter persoal en materia de solidariedade e participación na Vicepresidencia da Igualdade e do Benestar da Xunta de Galicia supuxo a creación de dous ficheiros automatizados de datos de carácter persoal, para o programa Conversascon e para o Teléfono solidario/teléfono en defensa do monte galego 900 400 800. Posteriormente, e en virtude da Orde do 11 de marzo de 2009 (DOG nº 58, do 25 de marzo), os anteriores ficheiros de datos son modificados.
A conveniencia de adaptar os ficheiros creados ás novas necesidades operadas na materia xustifican a supresión do primeiro e a modificación do segundo.
En virtude do exposto, e facendo uso das facultades que me confire o artigo 34.6º da Lei 1/1983, do 22 de febreiro, de normas reguladoras da Xunta e da súa Presidencia, modificada pola Lei 11/1988, do 20 de outubro, a Lei 2/2007, do 28 de marzo, e a Lei 12/2007, do 27 de xullo,
DISPOÑO:
Artigo 1º.-Supresión dun ficheiro de datos de carácter persoal.
Mediante esta orde suprímese o ficheiro automatizado de carácter persoal Conversascon a que se refire o anexo I desta orde, creado en virtude da Orde do 24 de xuño de 2008, e modificado pola Orde do 11 de marzo de 2009, para a organización, realización e promoción de conferencias debido á falta de previsión destas no futuro.
O responsable deste ficheiro adoptará as medidas oportunas para borralo fisicamente, sen posibilidade de recuperación, actuando da mesma forma coas copias de apoio que puidesen existir en calquera tipo de soporte, ademais de solicitar a súa supresión ao Rexistro da Axencia de Protección de Datos.
Artigo 2º.-Modificación dun ficheiro de datos de carácter persoal.
Mediante esta orde modifícase o ficheiro automatizado de carácter persoal a que se refire o anexo II desta orde, creado en virtude da Orde do 24 de xuño de 2008, e modificado en virtude da Orde do 11 de marzo do 2009, Teléfono solidario/teléfono en defensa do monte galego 900 800 400, que pasa a denominarse Teléfono solidario 900 400 800/ programas e campañas da Subdirección Xeral de Voluntariado e Participación.
Artigo 3º.-Contido.
A información exixida no artigo 20 da Lei orgánica 15/1999, do 13 de decembro, de protección de datos de carácter persoal, e no artigo 54 do seu regulamento asociado, o Real decreto 1720/2007, do 21 de decembro, para as disposicións de modificación de ficheiros, está contida no anexo II desta orde.
Artigo 4º.-Finalidade e uso dos ficheiros.
Os datos de carácter persoal, rexistrados no ficheiro automatizado de datos, modificado por esta orde, só serán utilizados para os fins expresamente previstos no anexo II e por persoal debidamente autorizado.
Artigo 5º.-Cesión de datos.
Os datos só poderán ser cedidos nos supostos expresamente previstos pola lei e os detallados nos anexos I e II. No suposto de cesión de datos ás administracións públicas haberá que aterse ao disposto na normativa vixente respecto a esta materia.
Artigo 6º.-Responsable do ficheiro.
Serán responsables da seguridade dos ficheiros os órganos que figuran nos anexos I e II e ante os cales se exercerán os dereitos de acceso, rectificación e cancelación.
Artigo 7º.-Nivel de protección e medidas de seguridade.
O ficheiro suprimido e o modificado por esta orde atópanse clasificados atendendo ao disposto no artigo 80 e seguintes do Real decreto 1720/2007, do 21 de decembro. Os detalles das súas clasificacións (nivel básico, medio ou alto) atópanse nos anexos I e II.
O titular do órgano responsable destes ficheiros adoptará as medidas técnicas, de xestión e organización que sexan necesarias para asegurar a confidencialidade e integridade dos datos, así como as conducentes a facer efectivas as garantías, obrigas e dereitos recoñecidos na Lei orgánica 15/1999, do 13 de decembro, e nas súas normas de desenvolvemento.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de abril de 2010.
Beatriz Mato Otero
Conselleira de Traballo e Benestar
ANEXO I
Ficheiro: Conversascon.
a) Nome do ficheiro: Conversascon.
b) Finalidade do ficheiro e usos previstos.
Organización, realización e promoción de conferencias.
c) Persoas ou colectivos sobre os cales se pretende obter datos de carácter persoal.
Persoas participantes no ciclo de conferencias Conversascon, interesados ou os seus representantes legais. Conferenciantes e persoas vinculadas a eles.
d) Ordes de creación e modificación do ficheiro.
Orde do 24 de xuño de 2008 pola que se crean ficheiros de datos de carácter persoal en materia de solidariedade e participación na Vicepresidencia da Igualdade e do Benestar da Xunta de Galicia (DOG nº 137, do 16 de xullo).
Orde do 11 de marzo de 2009 pola que se crean modifican e suprimen ficheiros que conteñen datos de carácter persoal existentes na Vicepresidencia da Igualdade e do Benestar (DOG nº 58, do 25 de marzo).
e) Motivos da supresión: falta de previsión da realización deste ciclo de conferencias no futuro.
f) Destino dos datos ou previsións para a súa destrución: eliminación dos datos mediante a súa destrución física.
ANEXO II
Ficheiro: Teléfono solidario 900 400 800/programas e campañas da Subdirección Xeral de Voluntariado e Participación.
a) Nome do ficheiro: teléfono solidario 900 400 800.
b) Finalidade do ficheiro e usos previstos.
Facilitar información en materia de voluntariado.
c) Persoas ou colectivos sobre os cales se pretende obter datos de carácter persoal.
Entidades inscritas no Rexistro de Entidades de Acción Voluntaria de Galicia e particulares en xeral.
d) Procedemento de recolla de datos.
A través da páxina web e das chamadas telefónicas efectuadas polos interesados.
e) Estrutura básica do ficheiro e tipo de datos que inclúe.
-Datos de carácter identificativo: nome e apelidos, DNI, enderezo, concello, provincia, teléfono/teléfono móbil, correo electrónico.
-Datos de características persoais.
-Datos de circunstancias sociais.
-Datos académicos e profesionais.
-Datos de detalles de emprego.
Outros datos segundo a consulta realizada: titulación, profesión e áreas de colaboración.
f) Sistema de tratamento.
Mixto (automatizado e manual).
g) Comunicacións ou cesión de datos.
Outras administracións públicas.
h) Transferencias internacionais de datos a países terceiros
Non se atopan previstas.
i) Órgano da Administración responsable do ficheiro.
Dirección Xeral de Xuventude e Voluntariado.
j) Servizos ou unidades ante os cales se poden exercer os dereitos de acceso, rectificación, cancelación e oposición dos datos que constan no rexistro.
Dirección Xeral de Xuventude e Voluntariado; edificio administrativo San Lázaro s/n, 15.781 Santiago de Compostela.
k) Nivel de medias de seguridade adoptadas.
Nivel medio.